P r e d k l a d a c i a    s p r á v a

Rada pre colnú spoluprácu so sídlom v Bruseli (Svetová colná organizácia) už v roku 1953 vo svojom Odporúčaní o vzájomnej administratívnej pomoci z 5. decembra 1953 konštatovala, že porušovanie colných predpisov pôsobí negatívne na hospodárske a finančné záujmy jednotlivých štátov a svojim členom odporučila preskúmať možnosti uzavretia bilaterálnych alebo multilaterálnych dohôd, na základe ktorých by bolo možné ďalej rozvíjať vzájomnú spoluprácu v colných otázkach. Vychádzajúc z tohto odporúčania, Slovenská republika postupne uzavrela celý rad bilaterálnych dohôd o vzájomnej spolupráci v colných otázkach, napríklad s Českou republikou, Poľskom, Maďarskom, Nórskom, Švédskom, Bieloruskom, Estónskom.

Predkladaný návrh Dohody medzi vládou Slovenskej republiky a vládou Chorvátskej republiky o spolupráci a vzájomnej pomoci v colných otázkach (ďalej len „dohoda“) je výsledkom expertných rokovaní medzi predstaviteľmi Ministerstva financií SR, ministerstiev zahraničných vecí oboch zmluvných strán, predstaviteľmi Colného riaditeľstva SR a   Ministerstva  financií – Colného riaditeľstva Chorvátskej republiky.

Účelom tejto dohody je prostredníctvom spolupráce medzi colnými správami zabrániť porušovaniu colných predpisov a zabezpečiť správne vymeriavanie a vyberanie cla, daní a iných platieb. Dohoda umožňuje vzájomnú výmenu informácií, ktoré súvisia s porušovaním colných predpisov, týkajúcich sa hlavne osôb, tovaru a dopravných prostriedkov, ale aj informácií o nových prostriedkoch a metódach používaných na porušovanie colných predpisov. Dohoda taktiež určuje možnosti vykonávania dohľadu nad osobami, tovarom a dopravnými prostriedkami, o ktorých je známe alebo existuje podozrenie, že porušili alebo sa nimi majú porušiť colné predpisy. Predstavitelia colného orgánu jednej zmluvnej strany sa môžu v jednotlivých prípadoch zúčastniť vykonávania úkonov na území druhej zmluvnej strany s jej súhlasom, alebo  tu vystupovať ako znalci a svedkovia v správnom alebo súdnom konaní. Dohoda ďalej určuje spôsob použitia informácií, písomností a iných oznámení získaných na jej základe. Colné orgány zmluvných strán obidvoch štátov si vzájomne budú poskytovať pomoc  a všetky informácie bez meškania, z vlastného podnetu alebo na požiadanie v súlade s ustanoveniami tejto dohody.

Na účely tejto dohody colným orgánom v Slovenskej republike je Colné riaditeľstvo Slovenskej republiky a v Chorvátskej republike Ministerstvo financií – Colné riaditeľstvo Chorvátskej republiky. 

Návrh dohody prešiel v decembri 2001 medzirezortným pripomienkovým konaním. Pripomienky jednotlivých rezortov boli posúdené a do návrhu dohody zapracované. Konečný text dohody bol dohodnutý počas druhého kola expertných rokovaní v októbri 2002 v Bratislave.  

Dohoda podlieha vnútroštátnemu schváleniu každej zmluvnej strany a nadobudne platnosť 90 dní po vzájomnom písomnom oznámení oboch zmluvných strán diplomatickou cestou, že boli splnené podmienky stanovené vnútroštátnymi predpismi pre nadobudnutie jej platnosti. 

Cieľom tejto dohody je najmä:                                               
•	vzájomné poskytovanie pomoci za účelom zabezpečenia správneho uplatňovania colných predpisov,
•	predchádzanie a boj proti porušovaniu colných predpisov,
•	vykonávanie špeciálneho dohľadu nad pohybom osôb a tovaru, ako aj nad dopravnými prostriedkami, o ktorých je známe, že boli použité alebo môžu byť použité na porušenie colných predpisov,
•	poskytovanie možností využitia získaných informácií a dokumentov aj na účely súdneho a správneho konania.

Uzavretie dohody nebude mať negatívny vplyv na štátny rozpočet, nemá dopad na zamestnanosť, ani tvorbu pracovných miest.

Navrhovaná právna úprava je v súlade so všeobecnými záväznými zásadami medzinárodného práva a so záväzkami iných platných dohôd. Ide o medzinárodnú dohodu, ktorá je podľa vnútroštátnych právnych predpisov zmluvou vládnej povahy. Nezakladá priame práva ani povinnosti fyzických osôb alebo právnických osôb a nepresahuje rámec platnej legislatívy. Z uvedeného dôvodu nie je potrebné vypracovať doložku prednosti medzinárodnej zmluvy pred zákonmi Slovenskej republiky.